مقدم البرامج المصري الساخر باسم يوسف عطا للمتخلفين درس فالأخلاق، خصوصا منهم الميزوجينيين اللي كيعتبرو المرا هي المسؤولة على التحرش بها بسبب لباسها، واللي خرجو ينشرو الجهل ديالهم بعد حادث تحرش واعتداء طالب على 50 طالبة فالجامعة الأمريكية فالقاهرة، منهم قاصرات. يوسف حط فالصفحة ديالو الرسمية على موقع التواصل الاجتماعي “فيسبوك” فيديو قال فيها بللي المرا ماشي حلوة مكشوفة، وماشي بطيخة مفلوقة لجوج، وماشي مصاصة مكَجكَج عليها الذبان، ماشي طوموبيل محلولة وكلشي فيها باين، بل هي بنادم، كائن حي، عندو اختياراتو، وتشبيهها بالجماد انتزاع لآدميتها واحتقار ليها. وزاد الإعلامي الساخر كيقول “من حق المرا تقرر آش تدير بجسدها، كيف منحقها تحس بالأمان فاش تنزل للشارع، وهذشي من المفروض نتجاوزوه ومايبقاش موضوع للنقاش أصلا”. Publiée par Bassem Youssef sur Dimanche 5 juillet 2020 وأكد أنه ماكاينش مبرر لتحرش، والسبب الوحيد ديال التحرش هو المتحرش “والأزهر قالت براسها هذ الكلام، حيت إلى كان هو اللباس علاش كيتم التحرش بالمحجبات؟ وعلاش كبتم التحرش بالأطفال، وعلاش كيتحرشو المتزوجين واخا مامحرومينش جنسيا”، على حساب هضرتو. وتعجب كيفاش المتحرشين المصريين كيتحرشو ببنات بلادهم، وفاش كايخرجو برا واخا يدوزو قدامهم العيالات عريانات ماكيقربوش ليهم، “حيت المتحرش عارف بللي الدول برا دايرة قوانين صارمة ضد التحرش، ومايزعمش يبسل على حتى وحدة، وبالتالي يستبيح غير بنات بلادو”، كيف قال. 
باسم يوسف قصف المتخلفين والميزوجينيين: تشبيه المرا بالمصاصة تحقير ليها وانتزاع لآدميتها.. واللباس والشهوة الجنسية ماشي مبرر للتحرش – فيديو